เอไลฟ์รับบริหารเงินรุ่งเบี้ยใหม่พุ่ง280%
เอไลฟ์ ฟุ้งเบี้ยใหม่โต 280% เดินหน้าทำยอดขายส่งท้ายปี 1,100 ล้านบาท
7 พ.ย. 2555

เอไลฟ์ ฟุ้งเบี้ยใหม่โต 280% เดินหน้าทำยอดขายส่งท้ายปี 1,100 ล้านบาท
นายเชาว์พันธุ์ พันธุ์ทอง กรรมการผู้จัดการ บริษัท แอ๊ดวานซ์ ไลฟ์ ประกันชีวิต หรือเอไลฟ์ เปิดเผยว่า ช่วงไตรมาส 3 ที่ผ่านมา บริษัทสามารถทำเบี้ยรับปีแรกได้ 190 ล้านบาท เพิ่มขึ้นจากช่วงเดียวกันของปีก่อนถึง 140 ล้านบาท หรือเติบโต 280% 
ถึงผลการดำเนินงานในงวดไตรมาส 3/2555 ว่าบริษัทมีผลการดำเนินงานเป็นไปตามเป้าหมาย และเติบโตอย่างต่อเนื่อง โดยมีเบี้ยรับรวม 262 ล้านบาท เพิ่มขึ้น 100 ล้านบาท หรือเติบโต 61% เมื่อเทียบกับช่วงเดียวกันของปีก่อน 
อย่างไรก็ตาม ผลการดำเนินงานในช่วง 9 เดือนแรกของปีนี้เติบโตอย่างมากเช่นกัน โดยมีเบี้ยรับปีแรก 404 ล้านบาท เติบโตจากช่วงเดียวกันของปีก่อน 40% ซึ่งเป็นการสะท้อนให้เห็นถึงศักยภาพของการดำเนินงาน และการตอกย้ำความแข็งแกร่งทางธุรกิจได้เป็นอย่างดี ขณะที่ตั้งเป้าทำเบี้ยรับรวมปีนี้ให้ได้ 1,123 ล้านบาท หรือเติบโต 40% จากปีก่อน 
สำหรับกลยุทธ์ในช่วงท้ายปีนี้ บริษัทยังเน้นสร้างตัวแทนการขายมืออาชีพอย่างต่อเนื่อง ทั้งช่องทางขายผ่านโทรศัพท์ หรือเทเลมาร์เก็ตติง และทีมที่ปรึกษาทางการเงิน รวมถึงการพัฒนาผลิตภัณฑ์ใหม่ๆ ที่สามารถตอบโจทย์ความต้องการทางการเงินของลูกค้าได้ รวมถึงการเตรียมพร้อมร่วมงานมหกรรมการลงทุน (Set In The City) ที่มีขึ้นในปลายเดือน พ.ย.นี้ และคาดว่าจะทำเบี้ยรับปีแรกภายในไตรมาส 4 ได้ถึง 200 ล้านบาทตามเป้า
นายอามาน คาปัวร์ ประธานเจ้าหน้าที่ สายงานการตลาด บริษัท ไอเอ็นจี ประกันชีวิต กล่าวว่า ในช่วงส่งท้ายปีซึ่งเป็นช่วงที่ประชาชนมองหาสิ่งที่มาช่วยลดภาระด้านภาษีเงินได้ให้กับตัวเอง บริษัทจึงจะผลักดันแบบประกันที่จะช่วยตอบสนองความต้องการของลูกค้าในเรื่องนี้โดยเฉพาะ ให้ลูกค้าเลือกซื้อแบบประกันได้ตรงตามความต้องการ และเลือกซื้อผ่านได้หลายช่องทาง ทั้งช่องทางการขายผ่านตัวแทน ขายผ่านธนาคาร และการขายตรง 
นางบุษรา อึ๊งภากรณ์ ผู้อำนวยการสมาคมประกันชีวิตไทย กล่าวว่า ในช่วงเดือน ต.ค.ที่ผ่านมา มียอดผู้สมัครสอบตัวแทนประกันชีวิตผ่านสมาคมประกันชีวิตทั่วประเทศ 12,922 คน เพิ่มขึ้นจากช่วงเดียวกันของปีก่อน 27.4% แต่ในจำนวนผู้สมัครสอบดังกล่าวมีผู้เข้าสอบ 9,249 คน และสอบผ่าน 3,375 คน หรือ 36.5% 
อย่างไรก็ตาม ในช่วง 10 เดือนที่ผ่านมา (ม.ค.ต.ค.) มียอดรวมของผู้สมัครสอบทั้งสิ้น 119,694 คน เพิ่มขึ้นจากช่วงเดียวกันของปีก่อน 6.5% และในจำนวนของผู้สมัครสอบดังกล่าวมีผู้เข้าสอบ 88,662 คน สอบผ่าน 34,752 คน หรือ 40% โดยทางสมาคมตั้งเป้าอัตราการเติบโตตลอดปีนี้ ให้มีผู้สมัครสอบผ่านสมาคมทั้งสิ้นไม่ต่ำกว่า 1.36 แสนคน หรือเพิ่มขึ้นจากปีก่อนในอัตราไม่น้อยกว่า 5%